อาคเนย์ปั๊มเบี้ยใหม่กระฉูด
อาคเนย์ประกันชีวิต 5 เดือนแรก ทำยอดขายใหม่เพิ่ม 900 ล้านบาท คาดปีนี้เบี้ยโตไต่อันดับ 7
11 ก.ค. 2559

อาคเนย์ประกันชีวิต 5 เดือนแรก ทำยอดขายใหม่เพิ่ม 900 ล้านบาท คาดปีนี้เบี้ยโตไต่อันดับ 7
สมาคมประกันชีวิตไทย รายงาน 5 เดือนแรก บริษัท อาคเนย์ประกันชีวิต มีเบี้ยรับปีแรก 1,134.5 ล้านบาท เพิ่มขึ้น 900 ล้านบาท หรือ 653% เทียบกับงวดเดียวกันของปีก่อน ส่วนเบี้ยต่ออายุมีจำนวน 906.8 ล้านบาท ลดลงเล็กน้อยจากปีก่อน เบี้ยชำระครั้งเดียว 726.6 ล้านบาท ลดลง 39% รวมเบี้ยรับ 2,767.9 ล้านบาท เพิ่มขึ้น 23%
แหล่งข่าวจาก บริษัท อาคเนย์ประกันชีวิต เปิดเผยว่า การเติบโตช่วง 5 เดือนแรกมาจากทุกช่องทาง ทั้งการขายผ่านธนาคารของรัฐ อาทิ ธนาคารอาคารสงเคราะห์ ธนาคารเพื่อการเกษตรและสหกรณ์การเกษตร กลุ่มพนักงานในเครือทีซีซี กรุ๊ป ช่องทางตัวแทน ลูกค้ารายย่อย รวมทั้งยังเป็นผลมาจากแบบประกันที่มีความหลากหลาย ตรงกับความต้องการของลูกค้า อย่างเช่น แบบประกันชีวิตสะสมทรัพย์ที่ส่งเบี้ยระยะ 8 ปี รองลงมาเป็นแบบความคุ้มครอง ขณะที่แบบประกันชำระครั้งเดียวนั้น มาจากเบี้ยประกันสินเชื่อเพื่อที่อยู่อาศัย
“ปีนี้จะเป็นปีที่เติบโตแบบก้าวกระโดด เพราะอาคเนย์ประกันชีวิตมีทรัพยากรพร้อมทุกด้าน พอจัดโครงสร้างได้เหมาะสมในแต่ละช่องทางก็ทำให้ไปได้เร็วมาก คิดว่าปีนี้อัตราการเติบโตของเบี้ยใหม่จะอยู่ราวๆ ที่ 7 หรือ 8 ของระบบ แต่จำนวนเบี้ยอาจไม่มาก” แหล่งข่าวเปิดเผย
ด้านผลการดำเนินงานไตรมาสแรกปีนี้ บริษัทมีสินทรัพย์รวม 3.02 หมื่นล้านบาท เพิ่มขึ้น 20.73% หนี้สิน 2.3 หมื่นล้านบาท เพิ่มขึ้น 18.86% เงินกองทุน 9,163.26 ล้านบาท เพิ่มขึ้น 6.92% มีอัตราส่วนเงินกองทุนต่อเงินกองทุนที่ต้องดำรงตามกฎหมาย 320.09% มีรายได้ 1,795.44 ล้านบาท เพิ่มขึ้น 38.44% กำไรสุทธิ 410.32 ล้านบาท เพิ่มขึ้น 39.64%